作者:周密
標題:楚宮春・楚宮春慢
內容:香迎曉白。看煙佩霞綃，弄妝金谷。倦倚畫闌，無語情深嬌足。雲擁瑤房翠暖，繡帳卷、東風傾國。半捻愁紅，念舊遊、凝佇蘭翹，瑞鸞低舞庭綠。猶想沈香亭北。人醉裡，芳筆曾題新曲。自翦露痕，移取春歸華屋。絲障銀屏靜掩，悄未許、鶯窺蝶宿。絳蠟良宵，酒半闌、重繞鴛機，醉靨爭妍紅玉。